钦定古今图书集成/明伦汇编/氏族典/第362卷 > 《珰溪金氏族谱序》汪道昆
## 钦定古今图书集成/明伦汇编/氏族典/第362卷 > 《珰溪金氏族谱序》汪道昆

“金自秺侯受姓，遂以门户甲长安。其后避地吾郡中，
五徙而得珰溪，乃益昌阜。”元末治中父子以用武显，
多捍御功。我成祖初，御史操法凛凛，庶几乎骨鲠之
臣，则皆珰溪产也。无论世有显者，即二三君子俶傥
大节，视昔珥貂七叶，又何让焉。参军得谢东归，作《珰
溪谱》，其目凡十，其义则参军所取材。珰溪为海阳隩
区，其川谷多蕴藉，自昔经始，协于地宜，作著居第一。
其先南徙，由篁墩而白茆，由白茆而石田，由石田而
洲阳，由洲阳而珰溪，皆闾右也，作《愬迁》第二。由汉迄
今，千有馀岁，按籍而为之《世系传》，信之谓何？故愬迁
始于石田，著代始于迁祖，盖以迁祖为别子，自别子
而下悉谱之。他若黜非其族，贬失节，名教存焉，作《序
族》第三；“宗法不立，天下无家，尊祖敬宗，然后收族”，作
《明宗》第四；“治中御史，邦家之休，凡厥后人，无念尔祖”，
作《征贤》第五；士不家食，一命皆足以显扬，果能无失
官常，亦贤者事，作《录仕》第六；“闺帷之德，阃外不闻”，
“有从一靡他，煌煌乎与国士争烈。”作《见节》第七。“君子之言，信而有征，若太史所职，郡邑所载，方策所存是
已。”作《存述》第八。《裒翰》第九。“文献足矣。其必循理守正，
无忝先人，藉令俗不雅驯，恶用聚族为也。”作《陈俗》第
十。其事核，其律严其言，往往称先王，壹以反本修古
为务，盖谱之良也。余既卒业，为之长太息者三。嗟乎，
俗之渐人也久矣。兰芷渐于滫中，君子不服，其所渐
然哉？世之人或拟高位，或拥素封，则其家赫赫矣。举
宗数十千指，露积相望，冠盖如云，则其宗赫赫矣。若
此者，彼所谓克家亢宗者也。有则以有矜人，无则矜
人之有，语之以“随、夷、曾、《史》”，彼焉用之？鄙人有言，“何知
仁义，已飨其利者为有德。”此俗之大较也。彼将以赫
赫为司命，以仁义为赘疣，甚则箕帚耰锄，见于辞色，
何有于期功彊近，又何有于涂之人？假令沿俗不知
其非，则后之视谱者，亦犹越人之视章甫耳。参军故
为清白吏，其躬行足为诸子弟先。乃今陈俗善恶，聚
族而训之，使其惇质行而薄纷华，务孝弟而黜奸利。
士不必名世，要之贤“良；农不必千锺，要之力本；商不
必钜万，要之廉贾。及其久也，靡然顾化。其为克家亢
宗也，不亦赫赫乎哉！蓬生麻中，不扶自直。顾所树何
如耳。”参军洒然曰：“语有之：一岁树谷，十岁树木，百岁
树德。瑶幸得闻长公之言，百世之德也。”籍之。